
Ciaaŋ Bɛ̈-bi-lɔn ɛ jiäk
1
Bër piny nyuuri rɛy tupä,
lö jut nyaal Bɛ̈-bi-lɔn!
Nyuuri piny a thil kɔm kuäärä,
lö jut nyaal Kɛ̈l-da-ya!
Kɛ ɣöö /ca ji̱ bi nyɔk kɛ ciöt i̱,
mi puɔth kiɛ mi tekɛ maan.
2
Käni pil kä guär kuän,
woc bi̱i̱ wecdu,
woc yietdu a ciöku jɔc,
wër jiɛth ni kiɛr.
3
Ba ta̱a̱ juutädu nyoth,
ɛ ba buaru nɛn.
Ɣän bä rɔ col,
thilɛ ram mi bä päl.
4
Ɛn Käända, cɔalkɛ ciötdɛ
Kuoth Nhial in la Ruey Ɣɔaa,
ɛ jɛn Kɛl I-thɛ-rɛl in
Rɛl Gɔɔydɛ rɔ.
5
Nyuuri bitdä, kä wër rɛy muɔ̱th,
lö jut nyaal Kɛ̈l-da-ya!
Kɛ ɣöö /ca ji̱ bi nyɔk kɛ ciöt i̱
kuäär ciëk kuääri.
6
Ɣän cä gaak kɛ nɛɛkä ɛn nëë,
ɣän cä tin la nyinkä lo̱k,
cä kɛ la̱th ni tetkädu,
kä /keni tekɛ kɔ̱a̱c
lɔaac kɛ kɛ,
cu mäni nɛy ti di̱t curi kɛ moc
la̱t mi thiɛk thiɛk.
7
Curi wee i̱, “Bi ɣän a kuäär
ciëk amäni cäŋ kɛl,”
duundɛ ɣöö /keni ti̱ti̱
la̱th lɔɔcdu
kiɛ /keni guutdiɛn car.
8
Täämɛ liɛŋɛ nɛmɛ lö nhöök gɔyni,
yɛn nɛy tin nyuur malä,
yɛn tin ruac kɛ lo̱ckun i̱,
“Ɛ ɣän thilɛ ram mi dɔ̱ŋ,
ɣän /cä bia̱ ciek jɔkä,
kiɛ bä cuuc kɛ thil gan.”
9
Kɛn rɛw ti̱ti̱ bikɛ ben kä ji̱
kɛ gua̱a̱th mi tɔt kɛ cäŋ kɛl,
bi gaatku bath kä bi
ji̱n a ciek jɔkä,
kɛn bikɛ tuɔɔk kä ji̱
kɛn da̱ŋ rɛw,
a cäŋ ni mɔ ti̱i̱ kɛ ti̱t
ti ŋuan ɔ
kä ti̱i̱ kɛ wal ti buɔ̱m buɔ̱ɔ̱m.
10
Ji̱n ŋääthi ni jiäku,
ɛ la wi̱i̱ i̱, “Thilɛ ram
mi nɛɛn ɣä.”
Ci pɛlu kɛnɛ ŋäc ŋɔaanidu
ji̱ bath,
kä ji̱n ruaci kɛ lɔcdu wi̱i̱ i̱,
“Ɛ ɣän thilɛ ram mi dɔ̱ŋ.”
11
Duundɛ ɣöö bi jiäk ben kä ji̱,
kä /ciɛ bi ŋa̱c ɛn duɔ̱ɔ̱p
in bi käp ni jɛ cuɔ̱ŋ,
kä bi da̱k ben kä ji̱,
mi /ci bi luäŋ kɛ gaŋ jɔ̱ɔ̱r,
bi da̱k ji̱ pärikä kɛ pɛ̈th,
mi /ci bendɛ bi met ŋa̱c.
12
Teni rɛy kuthniku
kɛnɛ rɛy ti̱tniku tin ŋuan
tëë lätdi ni mëë ɛ ji̱n ŋuɛ̈t,
dɔ̱ŋ bɛ rɔ luɔ̱t ji̱,
dɔ̱ŋ bi naath jak kä dual.
13
Ci cuuc kɛ ruaacni diaal
tin ci jek,
a nɛy tin ŋa̱ckɛ nyin
nhial ka̱nkɛ ji̱,
nɛy tin la guɛckɛ ni dääk nhial,
tin la guɛckɛ ni ciɛr,
tin la markɛ mɔ bi tuɔɔk ɔ
kä ji̱ kɛ tëth path.
14
Nɛnɛ bikɛ ce̱tnikɛ jil,
bi mackɛ waŋ,
/ca rɔ̱ dëë luäŋ kɛ ka̱n
kä bo̱l maac mi di̱i̱t.
/Cɛ bi ce̱tkɛ mac miim mi
dëë ɣɔ̱c ni raan kɛ jɛ,
thilɛ mac mi ca kɔŋ dɔp
ce̱tkɛ jɛ!
15
Ɛ jɛn ta̱a̱ in bi tekɛ nɛy
tëë lät kɛɛl kɛ ji̱,
nɛy tëë ja̱lɛ kɛɛl ni mëë
kɛ yɛn ŋuɛ̈tni,
bi ram ɔ wä wi̱el nikɛ duɔ̱ɔ̱pdɛ,
thilɛ ram mi bi ji̱ kän.
